Eduskunta kuulee tänään pääministeri Juha Sipilältä (kesk.) hallituksen näkemyksen kevätkauden tärkeimmistä poliittisista linjauksista klo 14 alkaneessa valtiopäivien avajaiskeskustelussa. Yle lähettää sen suorana verkossa.

Eduskunta pitää kevään ylivoimaisesti tärkeimpinä aiheina maahanmuuttoa, työmarkkinasopua sekä sosiaali- ja terveydenhuollon rakenteiden ja maakuntahallinnon uudistusta. Tämä selviää Ylen tammikuussa eduskuntaryhmien puheenjohtajille tekemästä kyselystä.

Lisäksi eduskuntaryhmillä on kevään varalle omia ykköstavoitteita, joiden ratkaisut jakavat ne jyrkästi.

Matti Vanhanen. Yle

Keskusta: Verotusta ei saa kiristää

Pääministeripuolue keskusta nostaa kevään tärkeimmäksi aiheeksi ulko- ja turvallisuuspolitiikan. Hallitus antaa keväällä ulko- ja turvallisuuspoliittisen selonteon.

Talouden tasapainottamiseksi keskusta lupaa lisää leikkauksia. Keskusta pitää todennäköisenä, että hallitus päättää keväällä uusista, muutaman sadan miljoonan leikkauksista, koska näyttää siltä, etteivät hallitusneuvottelujen neljän miljardin euron säästötavoitteet toteudu. Kokonaisveroaste ei saa keskustan mukaan nousta.

– Kyse on nimenomaan säästöistä, siis leikkauksista. Veronkorotus ei ole säästö, keskustan Vanhanen sanoo.

Antti Lindtman. Yle

SDP: Pakkolait on pakko haudata

Suurimman oppositiopuolueen SDP:n kevään tärkein tavoite on yhteiskuntasopimuksen syntyminen ilman pakottavaa lainsäädäntöä.

Vaikka hallitus keskeytti kilpailukykypaketin valmistelun työmarkkinaneuvottelujen ajaksi, SDP:n mukaan luvassa saattaa olla lisää "pakkolakeja", jos paikallisesta sopimisesta määrätään erillisessä laissa.

– Isoksi kysymysmerkiksi näyttää muodostuvan hallituksen kaavailema laki, joka mahdollistaa työehtosopimusten mukaisen minimiturvan alentamisen työpaikoilla. Pelkään että tämä on kevään iso kysymys, sanoo SDP:n Antti Lindtman.

Arto Satonen Yle

Kokoomus: Paikallinen sopiminen

Hallituspuolue kokoomukselle koko kevään tärkein tavoite on paikallisen sopimisen edistäminen. Kokoomus tarjoaa paikallisesta sopimisesta ja työmarkkinoiden joustoista ratkaisua synkkään työttömyystilanteeseen.

– Paikallisen sopimisen edistäminen on tärkein uudistus Suomen työmarkkinoiden pitkän aikavälin kehitykselle. Se on ehdottoman tärkeää ja keskeistä saada eteenpäin, sanoo kokoomuksen Arto Satonen.

Outi Alanko-Kahiluoto. Jyrki Lyytikkä / Yle

Vihreät: Perustulo

Oppositiopuolue vihreiden ratkaisu työttömyyteen on perustulo sekä silpputyöntekijöiden ja pienyrittäjien aseman parantaminen. Vihreät, kuten kaikki muutkin oppositiopuolueet, peruisivat koulutusleikkaukset. Kilpailukykyä se edistäisi investoimalla uusiutuvaan energiaan ja vihreään teollisuuteen.

– Suomi ei voi lähteä kilpailemaan globaaleilla markkinoilla matalilla palkoilla vaan osaamisella. Tarvitaan perustulo, joka nostaa ihmisiä töihin ja tuo turvaa työelämän epävarmuudessa, toteaa vihreiden Outi Alanko-Kahiluoto.

Sampo Terho. Yle

PS: Kiristyksiä turvapaikanhakijoille

Hallituspuolue perussuomalaisille pakolaiskriisi on kevään kaikkein tärkein kysymys. Perussuomalaiset ovat valmiit kiristämään hallituksen turvapaikkapolitiikan linjauksia vielä joulukuussa laaditun 80 kohdan toimenpideohjelman lisäksi.

– Jos hakijamäärät nousevat viime vuoden kestämättömälle tasolle, on tehtävä edelleen uusia toimenpiteitä, sanoo perussuomalaisten Sampo Terho.

PS leikkaisi turvapaikanhakijoiden sosiaaliturvaa. Se lopettaisi sosiaalituen nykyisen asumisperusteisuuden ja korvaisi sen turvapaikan saaneiden erillisellä kotouttamisjärjestelmällä. Muutos on sosiaali- ja terveysministeriössä selvitettävänä.

Aino-Kaisa Pekonen. Yle

Vasemmistoliitto: Elvytystä

Vasemmistoliiton ratkaisu talous- ja työllisyystilanteeseen on elvytys. Suomessa oli joulukuussa 2015 lähes 378 000 työtöntä työnhakijaa, edellisen kerran työttömiä oli yhtä paljon 2000-luvun taitteessa.

Oppositiopuolue vasemmistoliitto vaatii hallituksen työllisyysmäärärahojen leikkausten perumista ja siirtäisi rahat työttömän työnhakijan palkkatukeen ja yrittäjien starttirahaan.

– Työttömyysturvan ja yleisen asumistuen suojaosuutta tulisi korottaa, jotta lyhyidenkin työsuhteiden vastaanottaminen olisi kannattavaa, sanoo vasemmistoliiton Aino-Kaisa Pekonen.

Anna-Maja Henriksson Kalle Niskala / Yle

RKP: Lakkoiluun ei ole varaa

RKP:n kevään ykkösaiheet ovat taloustilanne ja työllisyys, maahanmuutto sekä sote- ja itsehallintouudistus. RKP on oppositiossa, mutta puolustaa hallituksen mahdollisuutta säädellä työmarkkinoita pakkolaeilla, jos työmarkkinasopua ei synny.

– Toivon hartaasti, että yhteiskuntasopimus syntyisi tällä kerralla. Yhteiskunnallamme ei ole varaa isoon lakkoaaltoon. Ellei sopimusta synny, hallituksella ja eduskunnalla pitää olla mahdollisuus tehdä korjaavia toimia työmarkkinoilla, sanoo RKP:n Anna-Maja Henriksson.

RKP peruisi muiden oppositiopuolueiden tavoin hallituksen koulutussäästöt ja kustantaisi tämän puolittamalla hallituksen kärkihankkeiden rahoituksen ja luopumalla autoveron huojennuksesta.

Peter Östman. Kalle Niskala / Yle

KD: Miehen ja naisen aito avioliitto

Kristillisdemokraatit nostavat oppositiosta kevään TOP5:een sukupuolineutraalin avioliittolain liitännäislakien käsittelyn sekä kahden naisen tai kahden miehen välistä avioliittoa vastustavan "Aito avioliitto" -kansalaisaloitteen, jotka tulevat keväällä eduskuntaan.

KD pitää tärkeänä liitännäislakien, kuten adoptiolain arviointia sekä sitä, että lapsilla olisi ensisijaisesti oikeus äitiin ja isään.

– Pyrimme suojelemaan perinteistä miehen ja naisen välistä avioliittoa sen hajottamiselta, perustelee KD:n Peter Östman.